Elena Mezginaitė

**Elena Mezginaitė** (1941 m. spalio 31 d. Petriškiuose, dab. Rokiškio r. – 2005 m. vasario 9 d. Vilniuje) – Lietuvos poetė, redaktorė.

## Biografija
1948–1959 m. mokėsi Rokiškio Edvardo Tičkaus vidurinėje mokykloje. 1960–1961 m. Rokiškio rajono Liudo Giros kolūkio (Laibgaliai) bibliotekos vedėja. 1960–1966 m. Vilniaus universitete studijavo žurnalistiką.

1961–1962 m. Rokiškio rajono laikraščio „Po Spalio vėliava“ korektorė. 1962–1965 m. Kupiškio rajono laikraščio „Komunizmo keliu“ korespondentė. 1965–1989 m. Panevėžio rajono laikraščio „Tėvynė“ korespondentė, atsakingoji sekretorė. 1990–1992 m. LR AT deputato padėjėja. 1992–2005 m. „Panevėžio ryto“ redakcijos atsakingoji sekretorė ir korespondentė. Daugelį metų vadovavo Panevėžio literatų būreliui, organizavo ne vieną literatūrinį renginį, Aukštaitijos rajonų literatūrinį konkursą „Lino žiedas“.

Nuo 1983 m. Lietuvos rašytojų sąjungos narė. Lietuvos Persitvarkymo Sąjūdžio Seimo narė, LPS Steigiamojo suvažiavimo delegatė.

Mirė 2005 m. vasario 9 d. po tragiškos nelaimės Vilniuje. Palaidota Šilaičių kapinėse (Panevėžio rajonas).

## Kūryba
Eilėraščius pradėjo rašyti besimokydama vidurinėje mokykloje. Pirmuosius eilėraščius spausdino Rokiškio rajono laikraštis. 1966 m. pluoštą eilėraščių išspausdino žurnalas „Jaunimo gretos“. Nuo 1971 m. eilėraščiai publikuojami rinkiniuose „Poezijos pavasaris“. 

Pagal E. Mezginaitės eilėraščius sukurta daugiau kaip trys dešimtys dainų. Daugeliui iš jų muziką parašė kompozitoriai Alvydas Jegelevičius, Laimis Vilkončius, Igoris Berinas su grupe „Hiperbolė“, išpopuliarino žinomi atlikėjai Vladas Bagdonas ir Kristina Kazlauskaitė („Baltas lino gyvenimas“), Žilvinas Žvagulis („Dešimt žingsnių“), Kastytis Kerbedis („Melodija“), Alvydas Jegelevičius („Ne mano vestuvės“), Stasys Povilaitis („Vakarų giedruma“), Vytautas Domeika ir Sun City Blat („Mano senas drauge“), Keistuolių teatras („Su Žmonėm“) ir kiti.

2006 m. Panevėžio apskrities viršininko administracija įsteigė Elenos Mezginaitės premiją respublikinio literatūrinio festivalio „Panevėžio literatūrinė žiema“ nugalėtojams. Jais tapo: Valdas Kukulas (2006 m.), Alis Balbierius (2007 m.), Aušra Kaziliūnaitė (2008 m.), Agnė Žagrakalytė (2009 m.), Giedra Radvilavičiūtė (2010 m.), Gintaras Patackas (2012 m.), Giedrė Kazlauskaitė (2014 m.), Erika Drungytė (2016 m.).

## Bibliografija

* Vasarų vieškeliais: eilėraščiai. – Vilnius: Vaga, 1975. – 46 p.
* Panevėžio rajonas: informacinis leidinys / fotogr. Liudas Verbliugevičius. – Vilnius: Mintis, 1980. – 47 p.: iliustr.
* Skardis: eilėraščiai. – Vilnius: Vaga, 1982. – 69 p.
* Provincijos tango: eilėraščiai / iliustr. Ada Skliutauskaitė. – Vilnius: Vaga, 1989. – 77 p.: iliustr. – ISBN 5-415-00556-0
* Pasidabruotas joninių dangus: eilėraščiai (sudarė) / Jonas Šapoka. – Utena: Indra, 1994. – 47 p.: portr.
* Autoportretas su vėjo pamušalu: 100 eilėraščių (sudarė) / Zita Lukošiūtė. – Vilnius: Vilius, 1996. – 138 p.: iliustr. – ISBN 9986-425-25-5
* Kiškio slidės: eilėraščiai vaikams (sudarė) / Janina Pipirienė, iliustr. Oksana Kofman. – Panevėžys: Panevėžio spaustuvė, 1996. – 43 p.: iliustr. – ISBN 9986-489-49-0
* Velykų šventės: trumpa istorija, papročiai, praktiniai patarimai – vaikams ir visai šeimai (redagavo). – Panevėžys, 1998. – 32 p.: iliustr. – ISBN 9986-9090-8-2
* Šaltas ginklas: eilėraščiai. – Vilnius: Margi raštai, 1999. – 79 p. – ISBN 9986-09-211-6
* Dobilų žarijos: eilėraščiai (sudarė) / Zenonas Kavaliauskas. – Vilnius: Lietuvos aklųjų biblioteka, 2001. – 75 p. – ISBN 9986-99-491-8
* Tamsoje balta gėlė: eilėraščiai (sudarė) / Bronius Kondratas. – Vilnius: Lietuvos aklųjų biblioteka, 2001. – 86 p. – ISBN 9986-99-488-8
* Panevėžys ir Panevėžio rajonas (tekstų autorė). – Panevėžys: Panevėžio apskrities turizmo informacijos centras, 2001. – 26 p.: iliustr.
* Panevėžys: informacija turistui (teksto autorė). – Panevėžys: Panevėžio apskrities turizmo informacijos centras, 2002. – 30 p.: iliustr.
* Panevėžio lėlių vežimo teatras. – Panevėžys: ARG ofsetas, 2005. – 68 p.: iliustr. – ISBN 9955-9828-0-2
* Mano senas drauge: kūrybos rinktinė / Elena Mezginaitė; sud. Valdas Kukulas, Jonas Strielkūnas. – Panevėžys: Amalkeros leidyba, 2006. – 415 p.: iliustr. – ISBN 9955-659-15-7
* Mano senas drauge: kūrybos rinktinė (2-asis leidimas). – Panevėžys-Klaipėda: Eglės leidykla, 2014. – 431 p.: iliustr. – ISBN 978-609-432-069-9
* Elena Mezginaitė: žmonės man – viskas… / sud. Sandra Voveriūnienė, Gitana Navagruckienė. – Panevėžys: Panevėžio Elenos Mezginaitės viešoji biblioteka, 2021. – 183 [1] p.: iliustr. – ISBN 978-9986-9286-1-4

## Įvertinimas
* 1990 m. Salomėjos Nėries vardo literatūrinė premija
* 1999 m. Julijono Lindės-Dobilo premija, už poezijos rinktinę „Šaltas ginklas“
* 2000 m. Lietuvos nepriklausomybės medalis 
* 2001 m. Labiausiai nusipelniusi panevėžietė kultūros srityje 
* 2020 m. Panevėžio savivaldybės viešajai bibliotekai suteiktas Elenos Mezginaitės vardas

## Šaltiniai

## Nuorodos

* Elenos Mezginaitės eilėraščiai

* Elenos Mezginaitės erdvė